**Μάθημα 7ο**

**Διδασκαλία του γράμματος Μμ**

|  |  |
| --- | --- |
| **Επίπεδο:** Α’ Τάξη  **Ενότητα 4η :** Φρούτα  **Γράμματα:** Μμ  **Διάρκεια:** 2 ώρες | |
| **Στόχοι μαθήματος**  Τα παιδιά στο τέλος του μαθήματος να είναι σε θέση να:  -απαντούν στην ερώτηση ‘Τι φρούτο είναι;’  -εκφράζουν αρέσκεια ή απαρέσκεια για ένα φρούτο  -εντοπίζουν το γράμμα Μμ σε λέξεις και προτάσεις  -γράφουν το γράμμα Μμ με την προτεινόμενη φορά  -γράφουν λέξεις και μικρές φράσεις που περιλαμβάνουν το γράμμα Μμ  -να διαβάζουν λέξεις και μικρές προτάσεις με το γράμμα Μμ  -χρησιμοποιούν το κεφαλαίο γράμμα στην αρχή της πρότασης και σε κύρια ονόματα.  **Προφορικό Λεξιλόγιο**  μήλο, μανταρίνι, μάνγκο, λεμόνι, ανανάς, πεπόνι, μπανάνα, πορτοκάλι, φράουλα, σταφύλι, καρπούζι  Σου αρέσει …; Μου αρέσει … Δεν μου αρέσει …  **Ολική ανάγνωση**  πού, και  **Γραπτό Λεξιλόγιο:**  μήλο, λεμόνι, ανανάς, πεπόνι, μαμά, κόκκινο, να, ένα  **Προϋπάρχουσα γνώση (προφορικός λόγος):**  μήλο, μπανάνα, καρπούζι, φράουλα, σταφύλι, πεπόνι, λεμόνι, ανανάς  κόκκινο, πράσινο, κίτρινο, πορτοκαλί, μωβ, καφέ | |
| **Πορεία δραστηριοτήτων** | **Διδακτικά μέσα και υλικά/Οργάνωση τάξης-παιδιών:** |
| **Εισαγωγή (Διάρκεια 5 λεπτά)**  Τραγούδι έναρξης (διασκευή ‘Καλημέρα τι κάνεις’)  Ο/Η εκπαιδευτικός αναρτά στον πίνακα μια εικόνα που απεικονίζει την Άννα, τον Ηλία και τη μαμά τους στο μανάβικο. Ρωτάει τα παιδιά ποια πρόσωπα βλέπουν στην εικόνα και πού βρίσκονται (ενδεικτικές ερωτήσεις: Ποιος είναι αυτός; Ποια είναι αυτή; Πού είναι;).  Όταν ακουστεί η λέξη ‘μαμά’ αναρτά την αντίστοιχη καρτέλα στον πίνακα. Τους ζητάει επίσης να μαντέψουν τι πήγαν οι ήρωες να αγοράσουν στο μανάβικο. | Εικόνες: Άννα, Ηλία, μαμά  ολομέλεια |
| **Αφόρμηση- Προσανατολισμός γνώσης (10 λεπτά)**  Αφού ακουστούν οι ιδέες των παιδιών, ο/η εκπαιδευτικός εμφανίζει ένα καλάθι με πραγματικά φρούτα (εναλλακτικά μια εικόνα η οποία αναρτάται στον πίνακα). Ο/Η εκπαιδευτικός ζητάει από τα παιδιά να πούνε τι βλέπουν (Ενδεικτική ερώτηση: Τι είναι (αυτά);). Αναμένεται ότι θα ακουστεί από κάποιο παιδί η λέξη ‘φρούτα’. Ο/Η εκπαιδευτικός επαναλαμβάνει τη φράση ‘Είναι φρούτα.’ και γράφει τη λέξη ‘φρούτα’ στον πίνακα. | καλάθι με φρούτα ή εικόνα με φρούτα ( Η εικόνα να έχει πράσινο και κόκκινο μήλο και άλλα φρούτα)  ολομέλεια |
| **Δραστηριότητα 1 (7 λεπτά)**  Στη συνέχεια ο/η εκπαιδευτικός ρωτάει τα παιδιά ποια φρούτα ξέρουν από αυτά που βλέπουν. Ο/Η εκπαιδευτικός τους ζητάει να πλησιάσουν στο καλάθι, να δείξουν ένα φρούτο και να το ονομάσουν ξεκινώντας την πρότασή τους με το ‘Είναι’ (π.χ. Είναι μήλο.). Ο/Η εκπαιδευτικός επαναλαμβάνει κάθε σωστή ονομασία (π.χ. Ναι, είναι μήλο.) Στις περιπτώσεις των δυο μήλων(πράσινο και κόκκινο), του μανταρινιού, του μάνγκο και του λεμονιού, ο/η εκπαιδευτικός κολλάει πάνω τους με bluetack την καρτέλα με τη λέξη (ή πάνω/δίπλα από την εικόνα τους).  Μετά από την παρουσίαση κάθε φρούτου ο/η εκπαιδευτικός εκφράζει την προσωπική του/της αρέσκεια ή απαρέσκεια για το εκάστοτε φρούτο π.χ. ‘Μου αρέσει το μήλο.’, ‘Δεν μου αρέσει το λεμόνι.’. Ενώ διατυπώνει την πρόταση κάνει αντίστοιχες κινήσεις για να δείξει την αρέσκεια/απαρέσκειά του/της. Έπειτα θέτει την ερώτηση ‘Σου αρέσει …;’ στο παιδί που έχει δίπλα του/της και το προτρέπει να απαντήσει με τη φράση ‘Μου αρέσει …’ ή ‘Δεν μου αρέσει …’.  Στο τέλος ο/η εκπαιδευτικός ονομάζει τα φρούτα που δεν γνωρίζουν τα παιδιά και ζητάει από τα παιδιά να επαναλάβουν τις λέξεις με διάφορους τρόπους (π.χ. δυνατά, σιγά, γελώντας, κλαίγοντας). | καλάθι με φρούτα ή εικόνα με φρούτα  καρτέλες με τις λέξεις ‘μήλο’ (x 2), ‘λεμόνι’, ‘μανταρίνι’, ‘μάνγκο’  ολομέλεια |
| **Δραστηριότητα 2 (5 λεπτά)**  Ο/Η εκπαιδευτικός μοιράζει εικόνες φρούτων στα παιδιά και τους ενημερώνει ότι θα ακούσουν ένα τραγούδι για τα φρούτα. Τους ζητάει καθώς ακούνε το τραγούδι, να εντοπίζουν τα φρούτα που ακούγονται και να σηκώνουν την αντίστοιχη εικόνα. | τραγούδι ‘Φρούτα φρούτ’ (πηγαίνοντας στις ρυθμίσεις του τραγουδιού στο YouTube μπορείτε να επιλέξετε πιο αργό ρυθμό)  εικόνες φρούτων  ατομικά |
| **Δραστηριότητα 3 (7 λεπτά)**  Χρησιμοποιώντας τις εικόνες φρούτων που έχουν μπροστά τους τα παιδιά σε δυάδες αναπαράγουν τον διάλογο:  Σου αρέσει …; (δείχνοντας ταυτόχρονα το φρούτο στο διπλανό τους)  Μου αρέσει … ή Δεν μου αρέσει …  Εσένα σου αρέσει …;  Μου αρέσει … ή Δεν μου αρέσει … | εικόνες φρούτων  δυάδες |
| **Δραστηριότητα 4 (5 λεπτά)**  Στη συνέχεια ο/η εκπαιδευτικός εμφανίζει δυο τσάντες οι οποίες, όπως εξηγεί στα παιδιά, είναι οι τσάντες στις οποίες θα βάλουν τα φρούτα τους η Άννα και ο Ηλίας. Ζητάει από τα παιδιά να κλείνουν τα μάτια κάθε φορά που επιλέγει ένα φρούτο από το καλάθι και το βάζει στην κάθε τσάντα. Όταν τα παιδιά ανοίγουν τα μάτια, θα πρέπει να ονομάζουν το φρούτο που λείπει (και πάλι τα παιδιά σχηματίζουν πρόταση με το ‘Είναι’).  Σημ. Στην τσάντα της Άννας τοποθετεί το κόκκινο μήλο ενώ στην τσάντα του Ηλία το πράσινο μήλο. | καλάθι με φρούτα ή εικόνες με φρούτα  δυο τσάντες  ολομέλεια |
| Τα παιδιά καλούνται τώρα να μαντέψουν ποια φρούτα μπήκαν σε κάθε τσάντα (Επαναφορά ερώτησης προηγούμενου μαθήματος: Τι έχει μέσα;). Με αφορμή το κόκκινο και πράσινο μήλο που μπήκαν σε διαφορετικές τσάντες, τα παιδιά ερωτώνται για τα χρώματα των φρούτων (Ενδεικτική ερώτηση: Τι χρώμα είναι το μήλο / το λεμόνι κλπ;). | καλάθι με φρούτα ή εικόνες με φρούτα  δυο τσάντες  ολομέλεια |
| **Δραστηριότητα 5 (15 λεπτά)**  Τα παιδιά χωρίζονται σε δυο ομάδες και απαντάνε στα εξής απλά αινίγματα:  Είναι κόκκινο και αρχίζει από ‘μη’ – Τι φρούτο είναι; (Είναι μήλο)  Είναι πορτοκαλί και αρχίζει από ‘μα’ – Τι φρούτο είναι; (Είναι μανταρίνι)  Είναι κίτρινο και αρχίζει από ‘μα’ – Τι φρούτο είναι; (Είναι μάνγκο)  Είναι κίτρινο και αρχίζει από ‘λε’ – Τι φρούτο είναι; (Είναι λεμόνι)  Είναι πράσινο και αρχίζει από ‘μη’ – Τι φρούτο είναι; (Είναι μήλο)  Είναι κόκκινο και τελειώνει σε ‘λα’ – Τι φρούτο είναι; (Είναι φράουλα)  Είναι πράσινο και κόκκινο και αρχίζει από ‘κα’ – Τι φρούτο είναι; (Είναι καρπούζι)  Είναι κίτρινο και τελειώνει σε ‘νι’ – Τι φρούτο είναι; (Είναι πεπόνι)  Είναι μωβ και τελειώνει σε ‘λι’ – Τι φρούτο είναι; (Είναι σταφύλι)  Είναι καφέ και τελειώνει σε ‘νας’ – Τι φρούτο είναι; (Είναι ανανάς) | ομαδικά |
| **Δραστηριότητα 6- Επεξεργασία κειμένου (15 λεπτά)**  Στη συνέχεια, ο/η εκπαιδευτικός παρουσιάζει την εικόνα με την Άννα, τον Ηλία και τη μαμά στο σουπερμάρκετ/φρουταρία να κάνουν τα ψώνια τους. Οι ήρωες κάνουν τον πιο κάτω διάλογο, τον οποίο αναπαράγει ο/η εκπαιδευτικός χρησιμοποιώντας τις φιγούρες τους:  Μαμά: Πού είναι τα μήλα, ο ανανάς και τα λεμόνια;  Άννα: Να τα μήλα και τα λεμόνια.  Ηλίας: Μαμά, έλα! Να και ο ανανάς.  Ο ίδιος διάλογος γράφεται ή προβάλλεται στον πίνακα (το γράμμα Μμ είναι καλό να γραφτεί με διαφορετικό χρώμα) και ο/η εκπαιδευτικός τον διαβάζει άλλες δυο φορές. Ζητάει από τα παιδιά να χρησιμοποιήσουν τις εικόνες των φρούτων που έχουν στο θρανίο τους και να του/της δείξουν τα φρούτα του κειμένου. Επισημαίνει στα παιδιά τον πληθυντικό των λέξεων ‘μήλο’ και ‘λεμόνι’.  Έπειτα, ζητάει από τα παιδιά να εντοπίσουν τη λέξη ‘Μαμά’ στο κείμενο. Για τα παιδιά που δυσκολεύονται ο/η εκπαιδευτικός τους παραπέμπει στην καρτέλα που είναι αναρτημένη στον πίνακα. Ένα παιδί ανεβαίνει στον πίνακα και την κυκλώνει. Ο/Η εκπαιδευτικός ρωτάει τα παιδιά γιατί το ‘Μ’ είναι γραμμένο με κεφαλαίο την πρώτη φορά και με μικρό τη δεύτερη φορά.  Αφού εντοπίσουν τη λέξη ‘Μαμά’ ο/η εκπαιδευτικός τους ρωτάει τι ήχο κάνει το πρώτο γράμμα. Αφού ακουστεί ο ήχος [m] τους ζητάει να εντοπίσουν το δεύτερο γράμμα της λέξης που κάνει τον ίδιο ήχο. Έχοντας εντοπίσει το κεφαλαίο και μικρό ‘Μμ’ ο/η εκπαιδευτικός τα παρουσιάζει ο/η ίδιος/α στον πίνακα δείχνοντας και την προτεινόμενη φορά. Τα παιδιά καλούνται να γράψουν το γράμμα ‘Μμ’ με το μαγικό τους μολύβι στον αέρα, στο θρανίο κτλ. Έπειτα, τους ζητείται να αναφέρουν τα ίδια λέξεις που έχουν ‘Μμ’ (τους προτρέπει να κοιτάξουν και στο καλάθι με τα φρούτα για να εντοπίσουν τις λέξεις ‘μάνγκο’ και ‘μανταρίνι’).  Τα παιδιά στη συνέχεια καλούνται να κυκλώσουν όλα τα ‘Μμ’ (μικρά και κεφαλαία) στο κείμενο με κόκκινο. | φιγούρες Άννας, Ηλία, μαμάς  εικόνα ηρώων στο σπίτι με κείμενο  φύλλο εργασίας  ολομέλεια  ατομικά |
| **Δραστηριότητα 7 (10 λεπτά)**  Τα παιδιά καλούνται να γράψουν το γράμμα στο φύλλο εργασίας με την προτεινόμενη φορά. | φύλλο εργασίας  ατομικά |
| **Δραστηριότητα 8 (5 λεπτά)**  Τα παιδιά καλούνται να γράψουν στο τετράδιο οριστικού άρθρου τις λέξεις ‘μήλο’, ‘λεμόνι’, ‘ανανάς’ και να ζωγραφίσουν (ή να κολλήσουν) την εικόνα τους.  Σημ. βλέπε οδηγίες χρήση τετραδίου οριστικού άρθρου στις ‘Γενικές οδηγίες’. | τετράδιο οριστικού άρθρου  ατομικά |
| **Δραστηριότητα 9 (5 λεπτά)**  Στα παιδιά δίνονται οι συλλαβές και τους ζητείται σε ζευγάρια να φτιάξουν τις λέξεις: μαμά, μήλο, λεμόνι, ανανάς. | συλλαβές των λέξεων μαμά, μήλο, λεμόνι, ανανάς  δυάδες |
| **Δραστηριότητα 10 (10 λεπτά)**  Γίνεται ανάγνωση του κειμένου πάλι από τον/την εκπαιδευτικό, έπειτα ομαδικά από τα παιδιά και τέλος ατομικά ή σε δυάδες. | ατομικά, δυάδες, ομαδικά |
| **Δραστηριότητα 11 (20 λεπτά)**  Προχωρούν στις ασκήσεις εμπέδωσης του φύλλου εργασίας. | φύλλο εργασίας  ατομικά |
| **Δραστηριότητα 12- Αξιολόγηση: (5 λεπτά)**  Στα παιδιά δίνεται η εικόνα μιας άδειας φρουτιέρας και μικρές εικόνες φρούτων. Τους ζητείται να επιλέξουν τα φρούτα που τους αρέσουν και να τα κολλήσουν στη φρουτιέρα τους. Γύρω από τη φρουτιέρα μπορούν να γράψουν τα ονόματα των φρούτων που επέλεξαν. Παρουσιάζουν τη φρουτιέρα τους στην τάξη χρησιμοποιώντας το ‘Μου αρέσει’.  Π.χ. Η φρουτιέρα μου έχει ένα κόκκινο μήλο. Μου αρέσει το κόκκινο μήλο. | εικόνα φρουτιέρας  μικρές εικόνες φρούτων  ατομικά, ολομέλεια |